L'Ajuntament de Sagunt demanarà a la Generalitat que implemente el batxillerat nocturn en el Port de Sagunt
01 de setembre 2022

![](/media/w52hoxcq/c1_mini_m1_ies-campdemorvedre_archivo_img_6436.jpg?width=850&height=566.9886363636364)

L'Ajuntament de Sagunt instarà la Conselleria d'Educació, Cultura i Esport de la Generalitat Valenciana a que estudie la implementació de la modalitat de batxillerat nocturn en qualsevol dels tres instituts del Port de Sagunt.

En l'argumentació s'explica que actualment esta modalitat només s'impartix en l'IES Clot del Moro del nucli de Sagunt, la qual cosa provoca que aquelles persones portenyes que desitgen cursar el batxillerat nocturn hagen de desplaçar-se. Així, es considera que seria **«molt positiu»** per al Port de Sagunt ja que amb això s'evitarien estos desplaçaments, estalviant temps i diners així com contribuint a reduir les emissions contaminants.

![](/media/cqkbpqja/c2p_cosmeherranz_ip_plenoagosto22_img_5910.jpg?width=400&height=267)La proposició, presentada per Iniciativa Porteña i defensada pel regidor Cosme Herranz, ha eixit avant amb els vots a favor de PSOE, Esquerra Unida, Iniciativa Porteña, Partit Popular, Ciutadans, Vox i del Grup de No Adscrits, l'abstenció de Compromís i sense cap vot en contra.

**«Hui dia, l'accés al mercat laboral és cada vegada més complicat i moltes persones volen continuar ampliant la seua formació per a millorar la seua situació laboral»** ja que **«el títol de Batxillerat permet millorar les condicions laborals optant a llocs de treball més qualificats»**, així com accedir a la universitat o a cicles formatius de grau superior (FP), s'arguïx, i en este sentit s'apunta que **«el batxillerat nocturn és una molt bona opció»**.

Segons s'afig en l'exposició de motius, **«esta modalitat de batxillerat oferix múltiples avantatges»**, entre els quals destaca l'**«ensenyament personalitzat»** que reben els i les estudiants o la possibilitat de conciliar, compaginant els estudis amb la vida familiar i laboral.

**«Hi ha persones joves i adultes que per diferents motius o per raó d'horari laboral no poden assistir als centres ordinaris en horari diürn per a cursar el batxillerat»**, s'explicava. Per este motiu s'assenyala que, malgrat tractar-se d'un règim d'estudis presencial, **«es permet una certa flexibilitat en l'assistència a classe per causes justificades, especialment per motius de treball»**.

*   [](http://www.facebook.com/sharer.php?u=https://aytosagunto.es/va/actualitat/mocio-batxillerat-nocturn-al-port-de-sagunt-2022-09-01/ "Facebook")
*   [](http://twitter.com/share?url=https://aytosagunto.es/va/actualitat/mocio-batxillerat-nocturn-al-port-de-sagunt-2022-09-01/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mocio-batxillerat-nocturn-al-port-de-sagunt-2022-09-01/ "Linked In")
*   [](mailto:?body=https://aytosagunto.es/va/actualitat/mocio-batxillerat-nocturn-al-port-de-sagunt-2022-09-01/)